মধ্যবেতছড়ি এলাকার তামাকচাষি মো. রহিম জানান, উপজেলায় এখন ব্রিটিশ-আমেরিকান টোব্যাকো এবং আবুল খায়ের টোব্যাকো-এ দুই কম্পানির রেজিস্ট্রেশন নিয়ে চাষিরা তামাকচাষ করছেন। রহিম হলেন ব্রিটিশ আমেরিকান টোব্যাকোর চাষি। তিনি জানান, সবজি বা অন্যান্য রবিশস্য চাষ করলে অনেক সময় বিভিন্ন রোগ বালাইয়ের কারণে ফসল নষ্ট হয়ে যায়। এছাড়া বাজারজাত করার পর ন্যায্যমূল্য পাওয়ার সম্ভাবনা খুব কম থাকে। সেক্ষেত্রে চাষ করার পর বেশির ভাগ সময় লোকসান গুনতে হয়। আর তামাকচাষ করলে কম্পানির তদারকিতে ফসল নষ্ট হয় কম এবং কম্পানি তামাক ক্রয় করে নিয়ে যায়। এতে একসাথে মূল্যটা পাওয়া যায়। তাছাড়া কম্পানি বীজ, সার, কীটনাশক এবং ঋণ দিয়ে চাষের জন্য সহযোগিতা করেন; সে কারণেই মূলত তামাকচাষ।